PATVIRTINTA

Šiaulių miesto savivaldybės

administracijos direktoriaus

2023 m. d. įsakymu Nr.

**Sveikatos priežiūros kokybės ir efektyvumo didinimo plėtros programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“**

**PROJEKTO**

**„ILGALAIKĖS PRIEŽIŪROS DIENOS CENTRŲ ĮRENGIMAS, MOBILIŲ KOMANDŲ APRŪPINIMAS ĮRANGA IR TRANSPORTO PRIEMONĖMIS“**

**PARTNERIŲ ATRANKOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Sveikatos priežiūros kokybės ir efektyvumo didinimoplėtros programos  pažangos priemonės 11-002-02-11-01 „Gerinti sveikatos priežiūros paslaugų kokybę ir prieinamumą“ projekto „Ilgalaikės priežiūros dienos centrų įrengimas, mobilių komandų aprūpinimas įranga ir transporto priemonėmis“(toliau – Projektas)partnerių atrankos tvarkos aprašas (toliau – Atrankos aprašas) nustato reikalavimus projekto partneriams, paraiškų atrankai teikimą, partnerių atrankos komisijos (toliau – Komisija) sudarymą ir darbo organizavimą, partnerių sąrašo sudarymo tvarką ir sąlygas Šiaulių miesto savivaldybėje (toliau – Savivaldybė).

2. Atrankos aprašas parengtas vadovaujantis 2022-2030 metų Sveikatos priežiūros kokybės ir efektyvumo didinimo programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ projektų finansavimo sąlygų aprašu Nr. 18, patvirtintu 2023 m. rugsėjo 28 d. Lietuvos Respublikos sveikatos apsaugos ministro įsakymu Nr. V-1043 „Dėl Lietuvos Respublikos sveikatos apsaugos ministro 2022 m. gegužės 20 d. įsakymo Nr. V-988 „Dėl 2022–2030 metų plėtros programos valdytojo Lietuvos Respublikos sveikatos apsaugos ministerijos sveikatos priežiūros kokybės ir efektyvumo didinimo plėtros programos pažangos priemonės Nr. 11-002-02-11-01 „Gerinti sveikatos priežiūros paslaugų kokybę ir prieinamumą“ aprašo patvirtinimo“ pakeitimo“ (toliau – Priemonės aprašas)[[1]](#footnote-1).

3. Atrankos tikslas – atrinkti Projekto partnerius, kurie organizuotų ir vykdytų kokybiškas veiklas, numatytas Atrankos aprašo 9 punkte, bet kokio amžiaus asmenims, nurodytiems Atrankos aprašo 5 punkte.

4. Atrankos apraše vartojamos sąvokos:

4.1. **pareiškėjai** **-** asmens sveikatos priežiūros įstaigos (toliau – ASPĮ), nepriklausomai nuo jų pavaldumo, turinčios registracijos adresą ir veiklą vykdančios Savivaldybės teritorijoje;

4.2. **paraiška** – Savivaldybės administracijos direktoriaus įsakymu patvirtintas nustatytos formos dokumentas, teikiamas atrankos konkursui, siekiant dalyvauti Projekto partnerių atrankoje.

5. Projekto tikslinė grupė – bet kokio amžiaus asmenys, kuriems yra nustatyta negalia, darbingumo lygis ar nesavarankiškumo lygis, atliktas slaugos paslaugų poreikio vertinimas pagal klausimyną, asmenys, sergantys pavojinga gyvybei liga, kurių sveikatos būklė atitinka paliatyviosios pagalbos indikacijas ir kuriems reikalingos ilgalaikės priežiūros paslaugos, taip pat asmenys, kuriems ilgalaikė priežiūra reikalinga dėl psichikos sveikatos sutrikimų (sergantys senatvine demencija ir Alzheimerio liga). Taip pat senatvės pensinio amžiaus sulaukę asmenys, dėl amžiaus iš dalies ar visiškai netekę gebėjimų savarankiškai rūpintis savo asmeniniu (šeimos) gyvenimu ir dalyvauti visuomenės gyvenime bei sergantys lėtinėmis ligomis, kuriems reikalingos ilgalaikės priežiūros paslaugos, taip pat jų šeimos, vietos bendruomenės.

6. Projekto įgyvendinimo terminas – iki 2024 m. gruodžio 31 d. Pratęsus plano „Naujos kartos Lietuva“ reformos „Ilgalaikės priežiūros paslaugų teikimo reforma“ įgyvendinimo laikotarpį, projektų veiklų įgyvendinimo laikotarpis gali būti pratęstas, tačiau ne ilgiau nei nustatyta plane „Naujos kartos Lietuva“. Projektui pagal veiklą „Mobilių komandų aprūpinimas įranga ir transporto priemonėmis“ įgyvendinti skiriama iki 78 775,96 Eur, o pagal veiklą „Ilgalaikės priežiūros dienos centrų įrengimas“ – iki 652 940,23 Eur Ekonomikos gaivinimo ir atsparumo didinimo priemonės subsidijos ir valstybės biudžeto lėšų (pagal lėšų paskirstymą Priemonės aprašo 2 priede). Projekto įgyvendinimą administruoja Savivaldybės administracija, o Projekto veiklas įgyvendina konkurso būdu atrinkti Projekto partneriai.

**II SKYRIUS**

**REIKALAVIMAI PROJEKTO PARTNERIAMS**

7. Galimi Projekto partneriai:

7.1. pagal veiklą „Mobilių komandų aprūpinimas įranga ir transporto priemonėmis“ - ASPĮ, kuri turi jau veikiančią ambulatorines slaugos paslaugas namuose (toliau – ASPN) (ilgalaikės priežiūros sveikatos priežiūros paslaugos) teikiančią specialistų komandą, kuri, vadovaudamasi Ambulatorinių slaugos paslaugų namuose teikimo reikalavimų aprašu[[2]](#footnote-2), teikia asmens sveikatos priežiūros paslaugas ir užtikrina socialinių paslaugų teikimą vienu iš būdų, nurodytų Ambulatorinių slaugos paslaugų namuose teikimo reikalavimų apraše;

7.2. pagal veiklą „Ilgalaikės priežiūros dienos centrų įrengimas“ - ASPĮ, kuri steigia paliatyviosios pagalbos paslaugų vaikams arba suaugusiesiems dienos centrą ir turi galiojančią licenciją teikti stacionarinės paliatyviosios pagalbos asmens sveikatos priežiūros paslaugas.

8. Projekto partneriai privalo turėti registracijos adresą ir veiklą vykdyti Savivaldybės teritorijoje.

9. Tinkamomis finansuoti laikomos Projekto veiklos ir jų išlaidos:

9.1. „Mobilių komandų aprūpinimas įranga ir transporto priemonėmis“: esamų ASPN paslaugas teikiančių specialistų komandų aprūpinimas darbui reikalinga įranga ir priemonių komplektais. Mobilioji komanda ar ilgalaikės priežiūros specialistų komanda suprantama kaip jau veikianti ir ASPN (ilgalaikės priežiūros sveikatos priežiūros paslaugos) teikianti specialistų komanda, kuri, vadovaudamasi Ambulatorinių slaugos paslaugų namuose teikimo reikalavimų aprašu, teikia asmens sveikatos priežiūros paslaugas ir užtikrina socialinių paslaugų teikimą vienu iš būdų, nurodytų Ambulatorinių slaugos paslaugų namuose teikimo reikalavimų apraše;

9.2. „Ilgalaikės priežiūros dienos centrų įrengimas“: ilgalaikės priežiūros dienos centro, teikiančio ilgalaikės priežiūros paslaugas, steigimas Savivaldybėje (paliatyviosios pagalbos dienos centras suaugusiesiems ir (ar) paliatyviosios pagalbos dienos centras vaikams);

9.3. tinkamos finansuoti išlaidos ir išlaidų tinkamumo finansuoti reikalavimai nurodyti Priemonės aprašo 13 punkte:

9.3.1. vykdant veiklą „Mobilių komandų aprūpinimas įranga ir transporto priemonėmis“ tinkamos finansuoti išlaidos yra medicininė ir kita įranga (1 (vienai) ASPN komandai įsigyjamos medicininės ir kitos įrangos vertė negali viršyti 18 400,00 Eur su PVM): fonendoskopas, kraujospūdžio matavimo aparatas, tonometras akispūdžiui matuoti, termometras, matuoklis gliukozės kiekiui kapiliariniame kraujyje nustatyti, matuoklis kraujo krešumo rodikliui kapiliariniame kraujyje nustatyti, mobilusis elektrokardiografas (ne mažiau kaip 12 derivacijų), pulsoksimetras, gleivių siurbiklis, otoskopas, bendrosios praktikos slaugytojo krepšys, nešiojamasis kompiuteris, mobilusis telefonas, infuzomatas;

9.3.2. vykdant veiklą „Ilgalaikės priežiūros dienos centrų įrengimas“ tinkamos finansuoti išlaidos yra:

9.3.2.1. medicininė ir kita įranga, baldai, būtini paliatyviosios pagalbos dienos centro suaugusiesiems arba paliatyviosios pagalbos dienos centro vaikams veiklai;

9.3.2.2. elektromobilis (lengvasis automobilis, M1 klasė, arba autobusas, M2 klasė), kuris turi būti skirtas asmenims pavėžėti į ilgalaikės priežiūros dienos centrą ar iš jo ir turi būti pritaikytas specialiųjų poreikių turintiems asmenims vežioti, ir jo įkrovimo stotelei (jei yra poreikis). 1 (vienas) elektromobilis ir jo įkrovimo stotelė gali būti įsigyjami 1 (vienam) ilgalaikės priežiūros dienos centrui;

9.3.2.3. statyba, rekonstravimas, remontas ir kiti darbai (įskaitant privalomas inžinerines paslaugas.

10. Reikalavimai pareiškėjams:

10.1. privalomi pagal veiklą „Mobilių komandų aprūpinimas įranga ir transporto priemonėmis“:

10.1.1. ASPN paslaugas teikianti specialistų komanda šias paslaugas teikia pagal Ambulatorinių slaugos paslaugų namuose teikimo reikalavimų aprašo naują redakciją, įsigaliojusią 2020-07-01. ASPN paslaugas teikiančių specialistų komanda šias paslaugas teikia ne trumpiau nei 12 mėn. iki Savivaldybės administracijos paskelbtos projekto partnerio atrankos (duomenų šaltinis: sutartis su teritorine ligonių kasa (toliau – TLK) dėl asmens sveikatos priežiūros paslaugų (ASPN) teikimo ir jų išlaidų apmokėjimo Privalomojo sveikatos draudimo fondo (toliau – PSDF) biudžeto lėšomis);

10.1.2. ASPN paslaugas teikianti įstaiga turi registracijos adresą Savivaldybės teritorijoje (duomenų šaltinis: Valstybinės akreditavimo sveikatos priežiūros veiklai tarnybos prie Sveikatos apsaugos ministerijos (toliau – VASPVT) išduota įstaigos asmens sveikatos priežiūros licencija);

10.1.3. ASPN paslaugas teikianti specialistų komanda šias paslaugas 2022 metais Savivaldybėje suteikė didžiausiam unikalių asmenų skaičiui(duomenų šaltinis: Valstybinės ligonių kasos prie Sveikatos apsaugos ministerijos 2022 metų (2022-01-01 iki 2022-12-31 (įskaitytinai)) duomenys;

10.1.4. ASPN paslaugas teikianti specialistų komanda šias paslaugas 2023 metų I–III ketvirtį Savivaldybėje suteikė didžiausiam unikalių asmenų skaičiui (duomenų šaltinis: Valstybinės ligonių kasos prie Sveikatos apsaugos ministerijos (2023-01-01 iki 2023-09-30 (įskaitytinai) duomenys);

10.1.5. ne mažiau kaip 80 proc. ASPN paslaugas teikiančios įstaigos ASPN gavėjų, kuriems nustatytas specialusis nuolatinės slaugos poreikis, ASPN paslaugą gauna namuose (duomenų šaltinis: Socialinių paslaugų informacinės sistemos arba ASPN teikiančios įstaigos (2022-01-01 iki 2023-09-30 (įskaitytinai) duomenys);

10.2. privalomi pagal veiklą „Ilgalaikės priežiūros dienos centrų įrengimas“:

10.2.1. turi galiojančią licenciją teikti stacionarinės paliatyviosios pagalbos asmens sveikatos priežiūros paslaugas (duomenų šaltinis: VASPVT išduota įstaigos asmens sveikatos priežiūros licencija);

10.2.2. steigia 1 (vieną) paliatyviosios pagalbos dienos centrą suaugusiesiems arba paliatyviosios pagalbos dienos centrą vaikams;

10.2.3. su galutine projekto veiklos ataskaita įsipareigoja pateikti galiojančią licenciją teikti ambulatorines paliatyviosios pagalbos asmens sveikatos priežiūros paslaugas kartu su TLK sudaryta sutartimi dėl nurodytų sveikatos priežiūros paslaugų teikimo ir jų išlaidų apmokėjimo PSDF biudžeto lėšomis (raštiškas įstaigos įsipareigojimas);

10.3. papildomi kriterijai veiklai „Ilgalaikės priežiūros dienos centrų įrengimas“:

10.3.1. stacionarinės paliatyviosios pagalbos paslaugas teikianti įstaiga (specialistų komanda) šias paslaugas 2022 metais Savivaldybėje suteikė didžiausiam unikalių pacientų skaičiui (asmenys), bet ne mažiau nei 100 asmenų (duomenų šaltinis: Valstybinės ligonių kasos prie Sveikatos apsaugos ministerijos 2022 metų (2022-01-01 iki 2022-12-31 (įskaitytinai) duomenis pagrindžiantys dokumentai);

10.3.2. unikalių pacientų (asmenys), kuriems suteiktos stacionarinės paliatyviosios pagalbos paslaugos per paskutinius 12 mėn. Savivaldybėje, skaičius (duomenų šaltinis: Valstybinės ligonių kasos prie Sveikatos apsaugos ministerijos (2022-10-01 iki 2023-09-31 (įskaitytinai) duomenis pagrindžiantys dokumentai);

10.3.3. suteiktų stacionarinės paliatyviosios pagalbos paslaugų suaugusiems skaičius (lovadieniai) per paskutinius 12 mėn. Savivaldybėje (duomenų šaltinis: Valstybinės ligonių kasos prie Sveikatos apsaugos ministerijos (2022-10-01 iki 2023-09-31 (įskaitytinai) duomenis pagrindžiantys dokumentai);

10.3.4. suteiktų stacionarinės paliatyviosios pagalbos paslaugų vaikams skaičius (lovadieniai) per paskutinius 12 mėn. Savivaldybėje (duomenų šaltinis: Valstybinės ligonių kasos prie Sveikatos apsaugos ministerijos (2022-10-01 iki 2023-09-31 (įskaitytinai) duomenis pagrindžiantys dokumentai);

10.3.5. turi 2023 m. sutartį su TLK dėl stacionarės paliatyviosios pagalbos paslaugų teikimo (duomenų šaltinis: sutartis su TLK dėl stacionarių paliatyviosios pagalbos paslaugų teikimo ir jų išlaidų apmokėjimo PSDF biudžeto lėšomis).

11. Pareiškėjai, siekiantys būti įtraukti į Projekto partnerių sąrašą, turi atitikti privalomus reikalavimus ir pateikti informaciją pagal atrankos ir papildomus kriterijus, nurodytus Atrankos aprašo 10 punkte.

**III SKYRIUS**

**PARAIŠKŲ ATRANKAI TEIKIMAS**

12. Atrankos konkursą organizuoja Savivaldybės administracija. Informacija apie Projekto partnerių atranką skelbiama viešai Savivaldybės interneto svetainėje (www.siauliai.lt).

13. Pareiškėjas, skelbiamos Projekto partnerių atrankos nustatyta tvarka ir terminais, pateikia užpildytą paraiškos formą (toliau – Paraiška) (Atrankos aprašo 1 priedas ir/arba Atrankos aprašo 2 priedas). Po nustatyto termino pateiktos Paraiškos nevertinamos. Savivaldybės administracijos Sveikatos skyrius (toliau – Sveikatos skyrius) apie nevertintiną Paraišką, pateiktą po Projekto partnerių atrankos skelbime nurodyto termino, Pareiškėjui praneša raštu arba el. paštu per 5 darbo dienas nuo Paraiškos gavimo dienos.

14. Pareiškėjai, rengdami Paraiškas, turi teisę gauti informaciją ir konsultacijas Paraiškų rengimo klausimais, kurias teikia atsakingas Sveikatos skyriaus darbuotojas, kurio telefono numeris ir elektroninis paštas nurodyti konkurso skelbime. Informacija teikiama iki paskutinės Paraiškų pateikimo dienos.

15. Paraiška turi būti užpildyta lietuvių kalba kompiuteriu ir pasirašyta asmens, turinčio teisę veikti pareiškėjo vardu, nurodant vardą, pavardę ir pareigas bei patvirtinta antspaudu, jei tokį antspaudą įstaiga/organizacija privalo turėti, arba pasirašyta kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamente (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/E, nustatytus kvalifikuotam elektroniniam parašui keliamus reikalavimus. Ranka užpildyta Paraiška nenagrinėjama.

16. Pareiškėjas kartu su Paraiška privalo pateikti šiuos dokumentus:

16.1. įstatų ar kitų įstatams prilygstančių steigimo dokumentų kopiją;

16.2. jei Projekto partnerių atrankoje dalyvaujančiam pareiškėjui atstovauja ne jo vadovas – dokumentą, patvirtinantį asmens teisę veikti atrankoje dalyvaujančio pareiškėjo vardu;

16.3. dokumento, patvirtinančio daiktines pareiškėjo teises į žemės sklypą arba kitą nekilnojamąjį turtą, valdymo ar naudojimo teisę, kopiją;

16.4. atitiktį reikalavimams pagal Atrankos aprašo 7-10 punktą įrodančius dokumentus.

17. Kartu su Paraiška teikiamų dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų. Visi Paraiškos bei prie jos pridedamų dokumentų lapai turi būti sunumeruoti eilės tvarka. Paraiškos ir prie jos pridedamų dokumentų numeracija turi būti ištisinė.

18. Pagal vieną veiklą, nurodytą Atrankos aprašo 9 punkte, Pareiškėjas gali pateikti Savivaldybės administracijai ne daugiau kaip vieną Paraišką. Jeigu pateikiamos kelios Paraiškos, vertinama paskutinė pateikta Paraiška.

19. Atrankos aprašo 15 punkte nurodytais būdais pasirašyta Paraiška su priedais ir Atrankos aprašo 16 punkte nurodytais dokumentais teikiama:

19.1. per e. pristatymo sistemą;

19.2. popierine forma, užpildyta kompiuteriu, pristatant atrankos skelbime nurodytu adresu. Visi dokumentai turi būti sudėti į vieną voką, ant kurio turi būti užrašyta „Sveikatos priežiūros kokybės ir efektyvumo didinimoplėtros programos  pažangos priemonės 11-002-02-11-01 „Gerinti sveikatos priežiūros paslaugų kokybę ir prieinamumą“ projekto parnerių atrankos paraiška pagal veiklą \_\_\_\_\_\_\_\_\_\_\_\_\_“. Vokas turi būti antspauduotas organizacijos antspaudu, jei ji antspaudą privalo turėti;

19.3 Projekto partnerių atrankos skelbime nurodytu elektroninio pašto adresu arba per dokumentų valdymo sistemą „Avilys“. Teikiami dokumentai turi būti parengti ir patvirtinti vadovaujantis Lietuvos Respublikos elektroninio parašo įstatymu ir Elektroninio parašo taisyklėmis, patvirtintomis valstybės įmonės Registrų centro direktoriaus 2012 m. gegužės 31 d. įsakymu Nr. V-159 „Dėl Elektroninio parašo taisyklių patvirtinimo“.

20. Projekto partnerių atrankos konkursas laikomas įvykusiu, kai pateikiama bent viena Paraiška. Gautos Paraiškos registruojamos teisės aktų nustatyta tvarka.

**IV SKYRIUS**

**KOMISIJOS SUDARYMAS IR DARBO ORGANIZAVIMAS**

21. Projekto partnerių atrankai pateiktas Paraiškas vertina Komisija, sudaryta iš Savivaldybės administracijos darbuotojų ir tvirtinama Savivaldybės administracijos direktoriaus įsakymu. Komisiją sudaro: pirmininkas, pirmininko pavaduotojas, sekretorius ir 2 nariai. Komisija yra nenuolatinio pobūdžio ir sudaroma tik Projekto partnerių atrankai.

22. Komisijos darbą organizuoja ir jai vadovauja Komisijos pirmininkas, jo nesant – pirmininko pavaduotojas. Komisiją techniškai aptarnauja Komisijos sekretorius, kurį įsakymu skiria Savivaldybės administracijos direktorius. Komisijos sekretorius yra Komisijos narys.

23. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, Atrankos aprašu, Priemonės aprašu ir kitais teisės aktais.

24. Komisijos pirmininkas šaukia Komisijos posėdžius, pirmininkauja posėdžiams, koordinuoja Komisijos darbą.

25. Pirmasis Komisijos posėdis šaukiamas ne vėliau kaip per 7 darbo dienas nuo paskutinės nustatytos Paraiškų pateikimo konkursui dienos.

26. Komisijos darbo forma yra posėdžiai. Posėdžiai yra teisėti, kai juose dalyvauja ne mažiau kaip 3 Komisijos nariai.

27. Komisijos nariams apie rengiamą Komisijos posėdį ne vėliau kaip prieš 3 darbo dienas praneša Komisijos sekretorius.

28. Pradėdami darbą, Komisijos nariai privalo pasirašyti Paraiškų vertinimo ir atrankos Komisijos nario konfidencialumo pasižadėjimą ir nešališkumo deklaraciją (5 ir 6 priedai).

29. Jeigu yra aplinkybių, dėl kurių gali kilti interesų konfliktas, su tomis aplinkybėmis susijęs (-ę) Komisijos narys (-iai), prieš pradėdamas (-i) nagrinėti Paraiškas, turi nusišalinti, prieš tai pranešęs (-ę) Komisijos pirmininkui. Jeigu Komisijos narys (-iai) nenusišalina, o vėliau dėl to kyla interesų konfliktas, jo (jų) vertinimo rezultatai laikomi negaliojančiais.

30. Komisijos sprendimai, kurie yra rekomendacinio pobūdžio, priimami balsuojant posėdyje dalyvaujančių Komisijos narių balsų dauguma. Kai Komisijos narių balsai pasiskirsto po lygiai, lemiamą balsą turi Komisijos pirmininkas, o jo nesant – pirmininko pavaduotojas.

31. Komisijos sprendimai įforminami protokolu, kurį pasirašo posėdžio pirmininkas ir sekretorius. Komisijos posėdžius protokoluoja Komisijos sekretorius. Protokolai parengiami ne vėliau kaip per 3 darbo dienas po posėdžio.

**V SKYRIUS**

**PARAIŠKŲ VERTINIMAS IR ATRANKA**

32. Paraiškos administracinę atitiktį vertina Komisijos sekretorius, kuris sutikrina, ar Paraiška atitinka Atrankos aprašo 7-8, 10 punktus. Administracinė atitiktis įvertinama per 2 darbo dienas nuo paskutinės nustatytos Paraiškų pateikimo konkursui dienos.

33. Komisijos sekretorius visas Paraiškas Komisijos nariams perduoda per dokumentų ir procesų valdymo sistemą „Avilys“ per 3 darbo dienas nuo paskutinės Paraiškos pateikimo dienos.

34. Jeigu vertinant Paraišką nustatoma, kad ji atitinka ne visus Paraiškos atitikties vertinimo kriterijus, prašoma pateikti trūkstamą informaciją ir (ar) dokumentus ir (ar) patikslinti Paraišką per nustatytą patikslinimų pateikimo terminą. Šis terminas negali būti ilgesnis kaip 3 darbo dienos. Nepateikus prašomos informacijos priimamas sprendimas atmesti Paraišką dėl atitikties vertinimo kriterijų neatitikimo.

35. Paraiškos, kurių administracinė atitiktis įvertinta teigiamai, t. y. Paraiška atitinka visus administracinės atitikties vertinimo kriterijus, perduodamos Komisijai jų kokybei įvertinti. Vertintinas Paraiškas Komisijos nariams paskirsto Komisijos pirmininkas. Vieną Paraišką vertina du Komisijos nariai.

36. Paraiškos kokybės vertinimas atliekamas užpildant Paraiškos kokybės vertinimo lentelę (Atrankos aprašo 3 priedas ir/arba Atrankos aprašo 4 priedas pagal Atrankos aprašo 9 punkte nurodytas Projekto veiklas). Atliekant Paraiškos kokybės vertinimą, įvertinama pareiškėjo atitiktis keliamiems privalomiems reikalavimams ir ASPĮ nurodytos reikšmės pagal privalomus bei papildomus kriterijus pagal Atrankos aprašo 9 punkte nurodytas Projekto veiklas:

36.1. privalomiems pagal veiklą „Mobilių komandų aprūpinimas įranga ir transporto priemonėmis“:

36.1.1. ASPĮ turi jau veikiančią ASPN (ilgalaikės priežiūros sveikatos priežiūros paslaugos) teikiančią specialistų komandą;

36.1.2. ASPN paslaugas teikianti specialistų komanda šias paslaugas teikia pagal Ambulatorinių slaugos paslaugų namuose teikimo reikalavimų aprašo[[3]](#footnote-3) naują redakciją, įsigaliojusią 2020-07-01;

36.1.3. ASPĮ užtikrina socialinių paslaugų teikimą vienu iš būdų, nurodytų Ambulatorinių slaugos paslaugų namuose teikimo reikalavimų apraše;

36.1.4. ASPN paslaugas teikiančių specialistų komanda šias paslaugas teikia ne trumpiau nei 12 mėn. iki Savivaldybės administracijos paskelbtos projekto partnerio atrankos;

36.1.5. ASPN paslaugas teikianti ASPĮ turi registracijos adresą Savivaldybės teritorijoje;

36.1.6. ASPN paslaugas teikianti specialistų komanda šias paslaugas 2022 metais Savivaldybėje suteikė didžiausiam unikalių asmenų skaičiui;

36.1.7. ASPN paslaugas teikianti specialistų komanda šias paslaugas 2023 metų I–III ketvirtį Savivaldybėje suteikė didžiausiam unikalių asmenų skaičiui;

36.1.8. ne mažiau kaip 80 proc. ASPN paslaugas teikiančios įstaigos ASPN gavėjų, kuriems nustatytas specialusis nuolatinės slaugos poreikis, ASPN paslaugą gauna namuose;

36.2. privalomiems pagal veiklą „Ilgalaikės priežiūros dienos centrų įrengimas“:

36.2.1. turi galiojančią licenciją teikti stacionarinės paliatyviosios pagalbos asmens sveikatos priežiūros paslaugas;

36.2.2. steigia 1 centrą: paliatyviosios pagalbos dienos centrą suaugusiesiems arba paliatyviosios pagalbos dienos centrą vaikams (vaikas suprantamas taip, kaip apibrėžta Lietuvos Respublikos vaiko teisių apsaugos pagrindų įstatyme);

36.2.3. įsipareigoja su galutine Projekto veiklos ataskaita pateikti galiojančią licenciją teikti ambulatorinės paliatyviosios pagalbos asmens sveikatos priežiūros paslaugas kartu su TLK sudaryta sutartimi dėl nurodytų sveikatos priežiūros paslaugų teikimo ir jų išlaidų apmokėjimo PSDF biudžeto lėšomis;

36.3. ASPĮ nurodytos reikšmės pagal papildomus kriterijus veiklai „Ilgalaikės priežiūros dienos centrų įrengimas“:

36.3.1. stacionarinės paliatyviosios pagalbos paslaugas teikianti įstaiga (specialistų komanda) šias paslaugas 2022 metais Savivaldybėje suteikė didžiausiam unikalių pacientų skaičiui (asmenys), bet ne mažiau nei 100 asmenų;

36.3.2. unikalių pacientų (asmenys), kuriems suteiktos stacionarinės paliatyviosios pagalbos paslaugos per paskutinius 12 mėn. (2022-10-01 iki 2023-09-31 (įskaitytinai)) Savivaldybėje, skaičius;

36.3.3. suteiktų stacionarinės paliatyviosios pagalbos paslaugų suaugusiems skaičius (lovadieniai) per paskutinius 12 mėn. (2022-10-01 iki 2023-09-31 (įskaitytinai)) Savivaldybėje;

36.3.4. suteiktų stacionarinės paliatyviosios pagalbos paslaugų vaikams skaičius (lovadieniai) per paskutinius 12 mėn. (2022-10-01 iki 2023-09-31 (įskaitytinai)) Savivaldybėje;

36.3.5. turi 2023 m. sutartį su TLK dėl stacionarių paliatyviosios pagalbos paslaugų teikimo.

37. Jeigu vertinant Paraišką nustatoma, kad ji atitinka ne visus privalomus ir papildomus Paraiškos kokybės vertinimo kriterijus, Komisija raštu paprašo pateikti trūkstamą informaciją ir (ar) dokumentus ir (ar) patikslinti Paraišką ir nustato patikslinimų pateikimo terminą. Šis terminas negali būti ilgesnis nei 3 darbo dienos. Tikslinami tik tie Paraiškos duomenys, kurių prašo Komisija. Jeigu pareiškėjas nepateikia trūkstamos informacijos arba pareiškėjo pateikta informacija yra nepakankama:

37.1. Paraiškos, neatitinkančios privalomų reikalavimų, kokybės vertinimas toliau nebeatliekamas;

37.2. Paraiškos, atitinkančios privalomus reikalavimus, mažinamas atitinkamo vertinimo kriterijaus balų skaičius.

38. Atliekant Paraiškų kokybės vertinimą, vertinamas Paraiškų atitikimas privalomiems reikalavimams bei papildomiems kriterijams (nurodytiems Atrankos aprašo 10 punkte).

 ir ASPĮ nurodytos reikšmės pagal atrankos ir papildomus kriterijus.

39. Papildomi kriterijai vertinami balais. Didžiausia galima skirti balų suma – 100 balų. Skaičiuojant Paraiškai suteiktą balą, yra skaičiuojamas Komisijos narių skirtų balų vidurkis.

40. Siūlyme įtraukti partnerius į Projekto partnerių sąrašą Paraiškos, atitinkančios privalomus reikalavimus, atrenkamos ir reitinguojamos pagal Atrankos apraše numatytus atrankos ir papildomus kriterijus:

40.1. pagal veiklą „Mobilių komandų aprūpinimas įranga ir transporto priemonėmis“ atrenkamos ne daugiau kaip 4 (keturios) Paraiškos, atitikusios privalomus reikalavimus ir pateikusios didžiausias reikšmes pagal atrankos kriterijus;

40.2. pagal veiklą „Ilgalaikės priežiūros dienos centrų įrengimas“ atrenkama ne daugiau kaip 1 (viena) Paraiška, atitikusi privalomus reikalavimus bei papildomus kriterijus ir pateikusi didžiausias reikšmes pagal papildomus kriterijus.

41. Paraiškos turi būti įvertintos ne vėliau kaip per 5 darbo dienas nuo jų perdavimo Komisijai dienos.

42. Komisijos pirmininkas, atsižvelgdamas į gautų Paraiškų kiekį ir apimtį, šį terminą gali pratęsti ne daugiau kaip 5 darbo dienomis.

43. Komisija, apsvarsčiusi pateiktas Paraiškas, Komisijos narių užpildytas Paraiškų vertinimo formas ir padariusi išvadas, parengia protokolą su sprendimu dėl ne daugiau kaip 4 (keturių) Projekto partnerių atrinkimo ir teikia Savivaldybės administracijos direktoriui.

**VI SKYRIUS**

**PARTNERIŲ SĄRAŠO SUDARYMAS**

44. Savivaldybės administracijos direktorius, atsižvelgdamas į Komisijos protokolinį sprendimą, per 3 darbo dienas nuo Komisijos protokolo gavimo dienos priima sprendimą dėl Projekto partnerių atrinkimo, kuris įforminamas Savivaldybės administracijos direktoriaus įsakymu. Projekto partnerių atrankos laimėtojai (toliau – Projekto partneriai) įtraukiami į Savivaldybės administracijos direktoriaus įsakymu sudarytą Projekto partnerių sąrašą.

45. Savivaldybės administracijos direktoriaus įsakymo projektą dėl Projekto partnerių sąrašo, nurodant Projekto partnerio pavadinimą, numatomos vykdyti veiklos pavadinimą ir veiklai finansuoti planuojamą lėšų sumą, rengia Sveikatos skyrius.

46. Savivaldybės administracija per 3 darbo dienas nuo Savivaldybės administracijos direktoriaus įsakymo pasirašymo dienos informuoja Projekto partnerius ir paskelbia informaciją (nurodomas pareiškėjo pavadinimas, numatomos vykdyti veiklos pavadinimas, veiklai finansuoti planuojama lėšų suma) Savivaldybės interneto svetainėje www.siauliai.lt.

47. Su atranką laimėjusiu partneriu (-iais) Savivaldybės administracija sudaro partnerystės (bendradarbiavimo) sutartį (-is), kurioje (-iose) turi būti nustatomos Savivaldybės administracijos ir partnerių lėšų pasiskirstymas, vykdomos veiklos, tarpusavio teisės, pareigos ir atsakomybės įgyvendinant Projektą.

48. Jei laimėjęs partneris, įtrauktas į partnerių sąrašą, atsisako sudaryti partnerystės (bendradarbiavimo) sutartį arba Projekto metu raštu informuoja, kad atsisako vykdyti projekto veiklas, Savivaldybės administracija kviečia sudaryti partnerystės sutartį kitą daugiausiai balų surinkusi partnerį.

**VII SKYRIUS**

**BAIGIAMOSIOS NUOSTATOS**

49. Pareiškėjai yra atsakingi už teikiamų dokumentų ir duomenų teisingumą.

50. Pareiškėjams elektroniniu paštu siunčiami klausimai ir prašymai, susiję su Paraiškos teikimu Atrankai, laikomi oficialiais.

51. Savivaldybės administracija neprisiima atsakomybės, jei dėl Paraiškoje nurodytų klaidingų ryšiams palaikyti duomenų (adreso, telefono, fakso numerio, el. pašto adreso ir kt.) pareiškėjo nepasiekia laiškai arba su pareiškėju negalima susisiekti telefonu.

52. Atrankos dokumentai saugomi Lietuvos Respublikos dokumentų ir archyvų įstatymo nustatyta tvarka.

53. Asmens duomenys tvarkomi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų apsaugą ir tvarkymą, nustatyta tvarka.

54. Savivaldybės administracijos sprendimai gali būti skundžiami teisės aktų nustatyta tvarka.

55. Už Atrankos aprašo įgyvendinimą atsakingas Komisijos pirmininkas.

56. Atrankos aprašas galioja iki Atrankos procedūrų įvykdymo pabaigos.

57. Aprašas gali būti keičiamas, pripažįstamas netekusiu galios Savivaldybės administracijos direktoriaus įsakymu.

58. Pasikeitus teisės aktų nuostatoms, kuriomis vadovaujantis Aprašas buvo parengtas, ir Apraše nurodytiems Savivaldybės dokumentams, privaloma vadovautis priimtais teisės aktų pakeitimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. <https://www.e-tar.lt/portal/legalAct.html?documentId=2fdb8f705e1011ee81b8b446907f594f>. Priemonės aprašo pakeitimas 2023-11-22 (Nr. V-1212): <https://www.e-tar.lt/portal/lt/legalAct/23dd4a60895311eea5a28c81c82193a8>. [↑](#footnote-ref-1)
2. Lietuvos Respublikos sveikatos apsaugos ministro 2007 m. gruodžio 14 d. įsakymas Nr. V-1026 „Dėl Ambulatorinių slaugos paslaugų namuose teikimo reikalavimų ir šių paslaugų apmokėjimo tvarkos aprašo patvirtinimo“ (toliau – Ambulatorinių slaugos paslaugų namuose teikimo reikalavimų aprašas). [↑](#footnote-ref-2)
3. Lietuvos Respublikos sveikatos apsaugos ministro 2007 m. gruodžio 14 d. įsakymas Nr. V-1026 „Dėl Ambulatorinių slaugos paslaugų namuose teikimo reikalavimų ir šių paslaugų apmokėjimo tvarkos aprašo patvirtinimo“ (toliau – Ambulatorinių slaugos paslaugų namuose teikimo reikalavimų aprašas). [↑](#footnote-ref-3)